Mičovský, Ján, minister pôdohospodárstva a rozvoja vidieka SR (2020-11-26):
Ďakujem za otázku, vážený pán poslanec. Ďakujem za slovo, vážený pán podpredseda. No, tých opatrení bude, pán poslanec, veľa a v tejto chvíli možno je, aby sme boli aktuálni, treba zdôrazniť, že prebieha práve v rámci podopatrenia 4.1 pre podporu rastlinnej a živočíšnej výroby otvorená výzva, do ktorej sa môžu zapájať mladí poľnohospodári s tým, že ich úspešná účasť je bonifikovaná, to znamená, že môžu využiť vyššiu intenzitu podpory v rámci tejto 4.1. Keďže sa spytujete na Fond obnovy, vítam to a musím zdôrazniť, že aj keď tu ani ešte zďaleka nie sme v procese tak ďaleko, že by sme mohli povedať, že aká časť pôjde na podporu mladých a začínajúcich farmárov, mimochodom, musíme ešte v zákone o poľnohospodárstve tieto kategórie veľmi presne špecifikovať, lebo nejde len o slová, ale ide o presné ohraničenie takto pomenovaných farmárov. Takže má náš rezort záujem veľmi úprimný a veľký, aby v rámci možností, ktoré sú v tomto jedinečnom fondu, Fonde obnovy, uviesť sa, umiestnil v tom istom pevnom súboji o podiel na takmer 6 mld. eur čo najúspešnejšie, a preto sme nasadili do boja také štyri kategórie. Prvá je otázka vodozádržných opatrení, závlah, kde by sme veľmi radi dokázali na našich poliach urobiť to, čo je potrebné v prípade veľkých zrážok hroziacich povodňami, zabrániť povodniam a umožniť prečistením a údržbou týchto totálne zanedbaných kanálov odvod zrážkovej extrémnej vody. Na druhej strane vo chvíli, keď je sucho, čo sú ďalšie bežné dopady klimatických zmien, v týchto kanalizačných, alebo kanálových zariadeniach, v týchto nádržiach zachytávajú čo najviac vody, aby sme umožnili, čo najmenšie vysychanie krajiny. Druhá dôležitá vec je otázka pozemkových úprav, kde tiež nepochybne množstvo mladých farmárov bude mať svoj podiel, pretože chcem zdôrazniť, čo je veľmi podstatné pre túto oblasť. Ani zďaleka nejde len o komasácie, ktoré by mali scelovať pozemky, aj keď vieme, že táto oblasť je katastrofálne zanedbaná a vyžaduje si naozaj ešte mnohoročné úsilie, ale tu vidíme aj veľký cieľ, ktorý je úplne súbežný – nechcem povedať nadradený – komasáciám, a to je otázka vytvárania spoločných zariadení, v našej krajine vidíme obyčajne od jedného kostola po druhý. Nemáme remízky, nemáme medze, nemáme vetrolamy, nemáme aleje, a práve súčasť pozemkových úprav, komplexných pozemkových úprav je aj to tá, je táto tvorba spoločných zariadení. Som presvedčený, že v tomto sektore v prípade, že budeme úspešní, bude možné v rámci Fondu obnovy tiež podporiť obrovské množstvo alebo vysoký podiel mladých a začínajúcich farmárov. Tretia oblasť, aj keď sa netýka farmárov, je otázka prírode blízkeho hospodárenia v lesoch, ktoré je základnou odpoveďou na klimatické výzvy doby. Okrem tých známych prínosov, ktoré sa tak často spomínajú s týmto špičkovým hospodárením v lesoch, treba zdôrazniť aj to, čo sa možno spomína menej, a to je otázka ukladania uhlíka. Je známe, že proti klimatickým zmenám a v zápase za minimalizáciu skleníkového efektu je najúčinnejším valom práve zalesnená krajina, a tu treba povedať, že nie prales, ale práve les obhospodarovaný prírode blízkym spôsobom je schopný zadržiavať najväčšie množstvo uhlíka, samozrejme, za ďalšou fázou pre tento životne dôležitý cieľ je otázka využitia drevnej hmoty potom tak, aby to bolo používané na výrobky, ktoré majú niekoľkodesaťročnú alebo aj stáročnú životnosť, a tým pádom uhlík je ukladaný v tejto podobe na dlhé obdobie, verme, že na obdobie, v ktorom zase bude vedecký pokrok tak ďaleko, že umožní nové prístupy v boji so skleníkovým efektom. Toto sú také zásadné možnosti, ktoré vo Fonde obnovy vidíme, a kde teda budeme uplatňovať veľmi jasne prioritizáciu a podporu práve mladých farmárov. Ďakujem, skončil som.